SKRIFTLIG FORESPØRGSEL E-3545/01

af Erik Meijer (GUE/NGL) til Kommissionen

(8. januar 2002)

Om: Hindringer for en grænseoverskridende strategi i forbindelse med avlsprogrammet for den truede dyreart, den europæiske hamster

1. Har Kommissionen kendskab til, at den europæiske hamster, som er en art, der kun kan leve i områder på mindst 30 ha, som ikke er dækket af veje, skove eller bygninger, er truet af udryddelse i det tætbefolkede Nederlandene, og at sammenslutningen Das en Boom og Blijdorp (zoologisk have i Rotterdam) for nylig har startet et avlsprogram med de sidste indfangede hamstre, og hvorunder der er blevet født 135 dyr med det formål, at de skal sættes ud i naturen igen, lige så snart der er fundet egnede områder hertil?

2. Har Kommissionen også kendskab til, at der er mulighed for, at den nederlandske regering ikke vil kunne finde sådanne områder hvilket er i modstrid med tidligere tilsagn om, at der skal findes 11 levesteder på hver 45 ha lerjord (löss) i provinsen Limburg som følge af den fortsatte opførelse af nye veje, virksomhedsanlæg og boligområder, og at dyrene heller ikke kan blive sat ud i de omkringliggende skovområder, fordi de der alt for hurtigt ville blive ofre for musvåger, høge og ræve?

3. Kan Kommissionen bekræfte, at udvekslingen af europæiske hamstere med henblik på et fælles avlsprogram for at forhindre indavl (degeneration som følge af, at de enkelte dyr nedstammer fra meget få forskellige forfædre) hindres af de indre grænser i EU?

4. Kan Kommissionen ligeledes bekræfte, at udsætningen af disse særligt avlede hamstre i naturen i Nederlandenes nabolande, Belgien og Tyskland, ligeledes vil blive hindret af de indre grænser i EU?

5. Hvad agter Kommissionen at gøre for at fjerne disse hindringer for, således at der kan findes frem til levesteder, hvor de europæiske hamstre kan overleve, og således at de grænseoverskridende avlsprogrammer muliggøres?

Kilde: Rotterdams Dagblad af 29. og 30. november 2001.

Svar afgivet på Kommissionens vegne af Margot Wallström

(15. februar 2002)

Den kendsgerning, at den europæiske hamster er optaget i bilag IV til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1), habitat-direktivet, viser, at Kommissionen er klar over nødvendigheden af at bibeholde denne arts bevarelsesmæssige status.

I forbindelse med udveksling af oplysninger med den ikke-statslige organisation (NGO) Das en Boom i relation til en række klagesager, blev Kommissionen underrettet om, at der fandtes et program for opdræt i fangenskab med brug af hamstere, som er indfanget i naturen.

Den nederlandske regering har allerede tilsendt Kommissionen en Hamster Protection Plan 2002-2004, hvis sigte er at skabe 500 hektarer egnede levesteder, hvor de enheder, der er blevet opdrættet i fangenskab, sættes ud. Som led i klageprocedure nr. A-98/2016 har Kommissionen anmodet Nederlandene om at indgive yderligere oplysninger om retsforskrifterne til gennemførelse af denne plan samt om dens hidtidige resultater. Nederlandene besvarede denne anmodning den 21. oktober 2001, og Kommissionen er nu ved at gennemgå dette svar.

Indfangning, udveksling og genudsætning af arter, som er opført i habitat-direktivets bilag IV, kan tillades af medlemsstaterne i henhold til en særlig fravigelsesordning, som opfylder bestemmelserne i direktivets artikel 16, stk. 1. Forudsat at medlemsstaterne beslutter sig for i fællesskab at håndhæve en sådan fravigelsesordning, skulle der ikke opstå problemer med hensyn til at krydse landegrænserne.

(1) EFT L 206 af 22.7.1992.